D. Lipšic, podpredseda vlády a minister spravodlivosti SR: (2005-05-20):
Chcel by som sa najskôr poďakovať poslancom, ktorí vo výboroch diskutovali k Trestnému zákonu a ktorých snahou bolo vylepšiť navrhované znenie. Preto zostali naozaj nevyjasnené v Trestnom zákone len niektoré otázky, ktoré sú v spoločnej správe a ku ktorým by som sa chcel veľmi stručne vyjadriť. Jedna otázka sa týka bodu 5 spoločnej správy, ktorá navrhuje doplniť do účinnej ľútosti trestný čin nevyplatenia mzdy a odstupného, čo by znamenalo, že zamestnávateľ kedykoľvek ak nevyplatí mzdu, napriek tomu, že má na to peňažné prostriedky, ktoré nepotrebuje na podnikanie, sa môže zbaviť trestnej zodpovednosti, aj keď o pol roka, o rok peňažné prostriedky zaplatí. Tu chceme zvýrazniť predsa len práva zamestnanca, pretože väčšina ľudí v tejto krajine má jediný príjem z pracovného pomeru. Ale verím, že sa nájde kompromisné riešenie prijateľné pre väčšinu snemovne. Druhý ťažiskový problém sa týka trestnej zodpovednosti právnických osôb. My sme už na základe diskusie, ktorá bola v minulosti pred niekoľkými mesiacmi, zúžili trestnú zodpovednosť len na tie trestné činy, kde máme záväzok z komunitárneho práva zaviesť trestnú zodpovednosť právnických osôb. A ja len veľmi telegraficky vymenujem, o aké oblasti ide. Ide o oblasť terorizmu, falšovania peňazí, obchodovania s ľuďmi, obchodovania so zbraňami, prevádzačstva, životného prostredia, korupcie, detskej pornografie, prania špinavých peňazí a obchodovania s drogami. Ja som predsedom klubov aj zaslal listy našich veľvyslancov pri EÚ a pri OECD, ktorí nás upozorňujú na naše medzinárodné záväzky. Táto snemovňa pred týždňom rokovala o návrhu Ústavnej zmluvy a boli na ňu legitímne rôzne názory. Návrh Ústavnej zmluvy je však návrhom, ale niektoré záväzky už máme a je našou povinnosťou plniť aj z pohľadu ústavy naše medzinárodné záväzky, jednak medzinárodné záväzky, ale, samozrejme, je to aj vládny program. Vo vládnom programe sa k tomu hlásime. Vládny program obsahuje ustanovenie, podľa ktorého vláda vytvorí legislatívne predpoklady na zavedenie trestnoprávnej zodpovednosti právnických osôb. Čiže ide o jednak vládny program a jednak aj medzinárodný záväzok, ktorý je naozaj transponovaný v návrhu Trestného zákona. A určite aj viaceré krajiny EÚ budú vzhliadať na dnešné rozhodnutie slovenského parlamentu, pretože aj v iných krajinách EÚ sú pripravené podobné legislatívne iniciatívy. Nebudem ďalej hovoriť o tomto inštitúte, pretože o ňom prebehla diskusia na úrovni výborov. Ja som presvedčený, že ide o dobrý inštitút. A bol by som rád, keby v tomto minimalistickom variante, ako bol navrhnutý – my sme vnímali obavy snemovne –, keby v tomto minimalistickom variante bol schválený. Takže by som potom navrhol aj pánovi spravodajcovi, ak by to bolo možné, dať hlasovať samostatne o bode 9 a bode 27. Bod 9 sú právnické osoby. Bod 27 je problém, ktorý by som predsa len rád pár slovami ešte označil. Ide o zavedenie novej skutkovej podstaty, ktorá má reagovať na priestorový odposluch, s názvom: porušenie dôvernosti ústneho prejavu a iného prejavu osobnej povahy. Ja si myslím, že ten cieľ je správny, ale pri tejto formulácii skutkovej podstaty môže zasahovať aj konania, ktoré by sme asi trestnoprávne nechceli postihnúť. Poviem dva príklady, jeden považujem za morálne čistý, druhý za morálne nesprávny. Ale Trestný zákon asi nemôže reagovať na každý morálny priestupok. Ten prvý sa týka situácie, keď Slovenská televízia skrytou kamerou nahrala mestských policajtov pri preberaní úplatku. Samozrejme, im bez ich vedomia bol zhotovený obrazový záznam, bola im spôsobená vážna ujma. Predpokladám, že sú trestne stíhaní. A teraz by sme podľa tohto ustanovenia mali trestne stíhať tých novinárov, ktorí túto korupčnú transakciu nahrali. Vidím to ako problém. Druhý príklad sa stal nedávno na ministerstve školstva jeho hovorkyni. Považujem konanie redaktorov v tejto situácii za morálne odsúdeniahodné. Ale nemyslím si, že by bolo na trestné stíhanie. A opäť došlo bez vedomia dotknutej osoby k zachyteniu záznamu a následnému sprístupneniu. Čiže ja chápem a podporujem myšlienku, ktorá je v tomto ustanovení zakotvená. Ale je tak široko formulovaná, že by sa mohla týkať aj konaní, ktoré by sme postihovať trestným právom zrejme nechceli. Na to si dovolím snemovňu upozorniť. Ďakujem veľmi pekne ešte raz za možnosť na úrovni výborov diskutovať, za podporu vo výboroch, ktorú dostal Trestný zákon, a chcel by som vás požiadať aj pred druhým čítaním o podporu Trestného zákona a jeho schválenie. Na Trestný zákon čaká 15 rokov táto krajina, jej justícia, jej polícia a ja verím, že sa nám spoločným úsilím podarí tento cieľ a toto očakávanie naplniť. Ďakujem, pán predseda.